АКАФИСТ

ПРЕСВЯТОЙ ВЛАДЫЧИЦЕ НАШЕЙ БОГОРОДИЦЕ

«ВСЕХ СКОРБЯЩИХ РАДОСТИ».

КОНДАК 1

Взбранней Воеводе победительная, яко избавльшеся от вечныя смерти благодатию от Тебе, рождшагося Христа Бога нашего, и Твоим Матерним пред Ним ходатайством, благодарственная восписуем Ти, раби Твои: яко имущая державу непобедимую от всяких нас бед и скорбных обстояний свободи, зовущих: Радуйся, благодатная Богородице Дево, всех скорбящих Радосте.

ИКОС 1

Ангел предстатель послан бысть с небесе реши Богородице; радуйся, возвещая Божественным воплощением Христовым хотящую родитися от Нея Радость всему миру,

в скорби погибающу. Темже и мы, грехми обремененнии, надежду спасения в Тебе улучивше, умильно взываем Ти: радуйся, Божие ко грешным благоволение; радуйся, каю-

щихся пред Господем Богом крепкое заступление. Радуйся, падшаго Адама воззвание; радуйся, слез Евиных избавление. Радуйся, греховную отъемлющая скверну; радуйся,

бане, омывающая совесть. Радуйся, рождшая Избавителя, беззакония наша туне очищающаго; радуйся, всечудное всех к Богу примирение. Радуйся, мосте, воистинну преводяй нас от смерти к животу; радуйся, мир от потопа греховного спасшая. Радуйся, лествице небесная, сюже Господь к нам сниде; радуйся, вина всех обожения. Радуйся, благодатная Богородице Дево, всех скорбящих Радосте.

Видя токи чудес, изливаемыя от святыя Твоея иконы, благая Богородительнице, яко ты еси молящихся благая Помощница, обидимых Заступница, ненадеющихся надежда, печальных утешение, алчущих Кормительница, нагих одеяние, девственных целому-

дрие, странных Наставница, труждающихся помощь, слепых прозрение, глухих благослышание, больных исцеление, благодарственно вопием о Тебе Богу: Аллилуия.

ИКОС 2

Разум недоразумеваемый находящих на ны лютых скорбей разумети ища, к Тебе прибегаем, о Мати и Дево, утешения требуя. Ты же, яко благая, научи ны разумети в них благаго Сына Твоего милосердное промышление во спасение душ наших и очищение многих согрешений, да взываем Ти радостно: радуйся, обуреваемых тихое пристанище; радуйся, сомнящихся известное утверждение. Радуйся, едина Мати милосердия; радуйся, скорая Помощнице сущим в бедах и напастех. Радуйся, скорбми грехи наша очищающая;

радуйся, печалию наша немощи душевныя врачующая. Радуйся, суетныя радости мира сего презирати нас научающая; радуйся, от мира к премирным ум наш возводящая. Радуйся, от любве земныя к небесней Божией любви нас привлекающая; радуйся, в самых

страданиих наших утешение и благодатную жизнь нам подающая. Радуйся, обетование благ вечных; радуйся, Ходатаице вечныя радости. Радуйся, благодатная Богородице Дево, всех скорбящих Радосте.

КОНДАК 3

Силою свыше укрепи мя, благая Владычице, недугующа телом и душею, и посещения Твоего сподоби и промышления, мрак уныния и скорби облежащий мя отгоняя, да спасаемый Тобою, выну вопию Богу: Аллилуия.

ИКОС 3

Имущи богатство милосердия неизреченное, всем скорбящим руку помощи простираеши, недуги врачующи, страсти исцеляеши. Не презри и мене, благая Владычице, на одре немощи моея низлежаща и вопиюща Ти: Радуйся, милости сокровище многоценное; радуйся, отчаянных едина надеждо. Радуйся, тела моего врачевание; радуйся, души моея спасение. Радуйся, твердая крепосте немощных; радуйся, изнемогающих Заступнице и

укрепление. Радуйся, гнев Божий Твоим молением скороутоляющая; радуйся, страсти наша силою молитв Твоих укрощающая. Радуйся, слепых зрение, глухих слышание;

радуйся, хромых хождение, немых глаголание. Радуйся, болящих благонадежное посещение; радуйся, яко Тобою по мере веры подаются благодатныя исцеления всем не-

мощствующим. Радуйся, благодатная Богородице Дево, всех скорбящих Радосте.

КОНДАК 4

Буря многих бед и напастей обдержит мя, и волнение не к тому терплю: Ты же яко милостивая Мати Спаса моего и Бога, воздвигни руце к Сыну Твоему, молящи Его, да

призрит на лютую скорбь сердца моего и воздвигнет мя из пучины отчаяния, вопиющаго Ему: Аллилуия.

ИКОС 4

Слышащи, Пресвятая Дево и Мати, Симеона праведного проречение: Тебе же Самой душу пройдет оружие, слагала еси в сердце Твоем вся глаголы сия, разумевающи, яко радость матерного сердца о чадех, многих печалей в мире сем бывает причастна. Тем же яко искушений по всяческим и спострадати матерней скорби могущей, взываем Ти: Радуйся, радость миру Христа Спасителя рождшая; радуйся, мир от скорбей избавляющая. Радуй-

ся, хуления и клеветы на Сына Твоего терпевшая; радуйся, страданием Его спострадавшая. Радуйся, скорбных матерей утешение; радуйся, чад их благодатное охранение. Радуйся, в бедах скорое нам заступление; радуйся, заблудших исправление. Радуйся, младенцев питание; радуйся, юных наставление. Радуйся, Мати сиротствую-

щих; радуйся, вдов заступление. Радуйся, благодатная Богородице Дево, всех скорбящих

Радосте.

КОНДАК 5

Боготочную кровь Сына Твоего на кресте за спасение наше изливаемую зрящи, яко Раба Господня смиренно воли Отца, иже на небесех, повинующаяся, нам образ злострадания и терпения явила еси, да и мы, в пещи искушений и бед сущии, вопием смиренно Богу: Аллилуия.

ИКОС 5

Видя Тя Сын Твой и Бог при кресте стоящую с возлюбленным учеником и сердцем Ему сраспинающуюся, глаголаше: Жено, се, сын Твой, и ученику: се, Мати твоя, всыновляя Тебе вся верующая в Него. Мы же, яко Общницы скорби и страданий Сына Твоего, имеюще в Тебе благую Матерь, на Тя все упование в скорби возлагающе, вопием Ти: Радуйся, Мати рода Христианского; радуйся, усыновившая нас при кресте Сына Твоего. Радуйся, Бога с человеки соединившая; радуйся, верных Господеви сочетавшая. Радуйся, Агнице рождшая Агнца, вземшаго грехи мира; радуйся, чаше, черплющая нам радость от

Источника бессмертия. Радуйся, Споручнице спасения грешных; радуйся, взыскание погибших. Радуйся, нечаянная грешных радосте; радуйся, падшах восстание. Радуйся, Целительнице всех немощей; радуйся, утоление всякия печали. Радуйся, благодатная Богородице Дево, всех скорбящих Радосте.

КОНДАК 6

Проповедуют милости Твоея, Богомати, вси концы вселенныя; ибо честным покровом Твоим покрываеши весь род Христианский, о нем же выну молишися Христу Спасителю нашему и избавляеши от всех бед благонравныя и Богобоящиеся рабы, верно вопиющия

Богу: Аллилуия.

ИКОС 6

Возсия благодать светозарная от пречудныя иконы Твоея, Богомати, пред нею же со слезами припадающе, молимтися, отжени облак нашедших на ны искушений, да вопием Ти радостно: Радуйся, приносящая к Сыну Твоему и Богу моления верных; радуйся, и Сама у престола Сына Твоего выну молящаяся о нас. Радуйся, Предстательнице к Богу, мир от бед спасающая; радуйся, Заступнице рода Христианского, от Бога нам дарованная.

Радуйся, древо благосеннолиственное, им же покрываются мнози; радуйся, древо светлоплодовитое, им же питаются вернии. Радуйся, покрове миру, ширший облака; радуйся, земле обетования, из нея же течет мед и млеко. Радуйся, светлый облаче, верныя непрестанно освещающий; радуйся, столпе огненный, наставляяй избранныя к небесному наследию. Радуйся, ниво растящая обилие щедрот; радуйся, Подательнице всякия благости. Радуйся, благодатная Богородице Дево, всех скорбящих Радосте.

КОНДАК 7

Хотящи явити токи чудес от Своея иконы, всех скорбящих радости, повелела еси, Владычице,болящей Евфимии молебныя пения пред тою совершати, и получивши исцеление всем проповедати милости, ради тоя иконы явленныя, да не сокрыт будет источник благодатных исцелений всем требующим.Тем же и мы не таим Твоих благодеяний, но благодарственне прославляюще Бога, вопием Ему: Аллилуия.

ИКОС 7

Новая купель Силоамская паче оныя древния явися, Пречистая Владычице, храм Твой,в нем же поклоняемся чудотворней иконе Твоей: ибо не единою в лето и токмо первее входящим здравие тела подаеши, но выну всякий недуг и всякую язву душевную и телесную врачуеши с верою и любовию к Тебе прибегающих. Сего ради вопием Ти: Радуйся, купель, в ней же вся скорби наша погружаются; радуйся, чаше, ею же радость и спасение восприемлем. Радуйся, каменю, напоивший жаждущия жизни, радуйся, древо, услаждающее сланыя воды житейского моря. Радуйся, животворныя воды неистощимый источниче; радуйся, бане, омывающая греховную скверну. Радуйся, скорбей наших услаждение; радуйся, печалей наших утоление. Радуйся, болезней наших врачевание; радуйся, бед избавление. Радуйся, демонов попрание; радуйся, врагов посрамление. Радуйся, благодатная Богородице Дево, всех скорбящих Радосте.

КОНДАК 8

Странники и пришельцы вси есмы на земли сей, но глаголу Апостолову: беды от врагов, беды от сродников, беды от лжебратии терпяще в лишениях многих и скорбех. Ты же, Владычице, яко благая Одигитрие, настави нас к тихому пристанищу, и моли Сына Твоего, прощению прегрешений нам прежде конца дароватися, да выну вопием Богу: Аллилуия.

ИКОС 8

Все житие наше на земли болезненно и печали исполненно от клеветы, досаждения, укорения и иных многовидных бед и напастей: немоществует бо тело, изнемогает и дух наш. К тебе убо прибегаем, Богомати, предпречистою иконою Твоею припадающе, исполни радости и веселия скорбное сердце наше, да вопием Ти: Радуйся, Путеводительнице, к небесному отечеству нас руководящая; радуйся, Царице неба и земли, врата райския нам отверзающая. Радуйся, милостивная, нас милующая; радуйся, Домостроительнице, житие наше добре устрояющая. Радуйся, руно орошенное, еже Гедеон предвиде; радуйся, блаженное чрево, невместимого всеми Бога вместившее. Ра-

дуйся, купино неопалимая; радуйся, нерушимая стено. Радуйся, живоносный источниче; радуйся, цвете неувядаемый. Радуйся, умягчение злых сердец; радуйся, умиротворение благих. Радуйся, благодатная Богородице Дево, всех скорбящих Радосте.

КОНДАК 9

Всякое житейское в мире сем сладость бывает причастна, слава не стоит богатства, мимо течет лепта и здравие, увядают друзи и искренние смертию отъемлющая, услади убо наши скорби благих виновная Твоею нетленною дающи радость нам, вопиюще Богу: Аллилуия.

ИКОС 9

Вития многовещанные и недоумениями словесы скорбящия утешати, но сама Владычица возглаголи сердцем утешение благодати твоея лучами облако скорби нашея и мрак уныния разгоняющи да взываем ти: Радуйся, обрадовавшая надеянием на Тя всех христиан; радуйся, радость и умирение миру. Радуйся, Подательнице Божественныя благости; радуйся, надеждо благ вечных. Радуйся, кораблю хотящих спастися; радуйся, пристанище житейских плаваний. Радуйся, верная Хранительнице уповающих на Тя по

Бозе; радуйся, одеждо нагих дерзновения. Радуйся, Хранительнице всех и утверждение; радуйся, всех верных ограждение и священное прибежище. Радуйся, помоще верно молящихся тебе; радуйся, светлое благодати познание. Радуйся, благодатная Богородице Дево, всех скорбящих радосте.

КОНДАК 10

Спасти хотяй под человеческий от вечныя муки и непрестающия скорби Человеколюбец Господь в приснодевственную утробу Твою вселися, и Тебе, Матерь Свою, дарова погибающим в помощь, покров и защищение, да будеши печальным утешение, скорбящим радование, отчаянным надежда, вечныя муки своим ходатайством избавляющая и к небесному веселию приводящая всех, верно вопиющих Сыну Твоему и Богу Нашему: Аллилуия.

ИКОС 10

Стена еси девам, Богородице Дево, и всем к Твоему покрову прибегающим. Тем же молим Тя: заступи, покрый и соблюди всех сирых и беспомощных от искушений, озлоблений и бед, Тебе с любовию взывающих: Радуйся, столпе девства; радуйся чистоты и целомудрия

сосуде избранный. Радуйся, воинствующим на плоть целомудрием изрядное венчание; радуйся, во иночестве благоскорбящим Подательнице вечного радования. Радуйся, пламень страстей изменяющая; радуйся, мрак искушений прогоняющая. Радуйся, Наставнице целомудрия; радуйся, чистоты ограждение. Радуйся, исправление человеков; радуйся, Ею же от падения востахом. Радуйся, твердое веры утверждение; радуйся, приятное молитвы кадило. Радуйся, благодатная Богородице Дево, всех скорбящих Радосте.

КОНДАК 11

Пение всеумиленное приносим ти, раби Твои, Богородице, яко всесильней Заступнице рода нашего: утоли болезни многовоздыхающия души моея, укроти гнев Божий, праведно на ны движимый грех ради наших, избави нас от всякия лютыя скорби и болезни, вопиющих о тебе Богу: Аллилуия.

ИКОС 11

Светоприемная свеща, углем благодати Божия возжженная, явися нам пречестная икона Твоя, Владычице, на освящение наше и утешение. Мы же, любовию чтуще ю и с верою припадающе к ней, вопием Ти: Радуйся, сильным Твоим заступлением от всех бед нас избавляющая; радуйся, от труса и потопа нас защищающая. Радуйся, от глада душевного и телесного нас снабдевающая; радуйся, огнь росою молитв Твоих угашающая. Радуйся, от смертного губительства нас спасающая; радуйся, в бранех крепкая Помощнице. Радуйся, от нашествия иноплеменных нас ограждающая; радуйся, от междоусобныя брани охраняющая. Радуйся, плавающих легкое по водам прехождение; радуйся, путешествующих добрая Водительнице. Радуйся, пленных свобождение; радуйся, от належащего праведного прещения Божия скорое избавление. Радуйся, благодатная Богородице Дево, всех скорбящих Радосте.

КОНДАК 12

Благодати залог восхотевши дати роду нашему, цельбоносную икону Твою явила еси нам, Богомати, от нея же токи чудес с верою приходящим источаются, недузи врачуются и скорби утоляются. Сего ради радостно о Тебе вопием Богу: Аллилуия.

ИКОС 12

Поюще Твоя милости и чудеса, Богородительнице, хвалим Тя вси, яко твердую Предстательницу нашу, и со умилением поклоняемся Тебе, молящейся о нас, и просим: воздвигни руце к Сыну Твоему, да выну в сей жизни и по смерти нашей, милосердие Его неотступно будет от нас, взывающих Ти: Радуйся, непостыдное наше упование в животе и по преставлении нашем; радуйся, уповающим на Тя мирен конец живота сего подающая. Радуйся, в день судный наша надеждо и защищение; радуйся, Судии праведного умоле-

ние. Радуйся, геены вечныя избавление; радуйся, надеждо вечного спасения. Радуйся, ключу Царствия Христова; радуйся, двере райская. Радуйся, мосте к небесем преводяяй; радуйся, всех кающихся грешников Прибежище и благая Заступнице. Радуйся, Ангелов радосте; радуйся, всех преподобных славо и утешение. Радуйся, благодатная Богородице Дево, всех скорбящих Радосте.

КОНДАК 13

О Всепетая Богообрадованная Мати, рождшая на радость небу и земли Царя Христа, Бога Нашего: услыши глас скорбящих раб твоих, и приемши сие малое моление наше, избави нас от всяких бед, скорбей и напастей; недуги наша исцели, напрасныя клеветы потреби, всяку злобу и вражду отжени от нас, и будущия изми муки о Тебе вопиющих: Аллилуия.

Сей кондак читается трижды.

Так же икос 1:» Ангел предстатель…» и кондак 1 :

«Взбранней Воеводе… »

МОЛИТВА ПЕРВАЯ

О, Пресвятая Владычице и Богородице, высшая херувим и честнейшая серафим, Богоизбранная Отроковице, всех скорбящих Радосте, подаждь утешение и нам, в скорби сущим: разве бо Тебе иного прибежища и помощи не имамы. Ты едина еси радости нашея Ходатаице, и яко Матерь Божия и Мати милосердия, предстоящи у престола Пресвятыя Троицы, можеши нам помощи: никто же бопритекаяй к Тебе посрамлен отходит. Услыши убо и нас ныне в день скорби пред Твоею иконою припадающих и со слезами тебе молящихся: отжени от нас належащия на нас скорби и печали в сей временней жизни, не лишены же ны сотвори Твоим всесильным ходатайством и вечныя, нескончаемыя радости в царствии Сына Твоего и Бога нашего. Аминь.

МОЛИТВА ВТОРАЯ

О, Пресвятая Владычице Богородице, Преблагословенная Мати Христа Бога Спасителя нашего, всех скорбящих Радосте, больных посещение, немощных покрове и заступнице, вдовиц и сирых покровительнице, матерей печальных всенадежная утешительнице, младенцев немощных крепосте, и всем беспомощным всегда готовая помоще и верное прибежище! Тебе, о, Всемилостивая, дадеся от Всевышняго благодать во еже всех заступати и избавляти от скорби и болезней, зане Сама лютыя скорби и болезни претерпела еси, взирающи на вольное страдание Сына Твоего возлюбленнаго и Того на кресте распинаема зрящи, егда оружие Симеоном предреченное сердце Твое пройде. Тем же убо, о Мати чадолюбивая, вонми гласу моления нашего, утеши нас в скорби сущих, яко верная радости Ходатаица: предстоящи престолу Пресвятыя Троицы, одесную Сына Твоего, Христа Бога нашего, можеши, аще восхощеши, вся нам полезная испросити. Сего ради с верою сердечною и любовию от души припадаем к Тебе яко Царице и Владычице и

псаломски вопити Тебе дерзаем: слыша, Дщи, и виждь, и приклони ухо Твое, услыши моление наше, и избави нас от обстоящих бед и скорбей; Ты бо прошения всех верных, яко скорбящих радость, исполняеши, и душам их мир и утешение подавши. Се зриши беду нашу и скорбь: яви нам милость Твою, посли утешение уязвленному печалию сердцу нашему, покажи и удиви на нас грешных богатство милосердия Твоего, подаждь нам слез

покаяния ко очищению грехов наших и утолению гнева Божия, да с чистым сердцем, совестию благою и надеждою несумненною прибегаем ко Твоему ходатайству и заступлению: прими, всемилостивая наша Владычице Богородице, усердное моление наше Тебе приносимое, и не отрини нас, недостойных, от Твоего благосердия, но подаждь нам избавление от скорби и болезни, защити нас от всякаго навета вражия и клеветы человеческая, буди нам помощница неотступная во все дни жизни нашея, яко да под Твоим матерним покровом всегда пребудем цели и сохранена Твоим заступлением и молитвами к Сыну Твоему и Богу Спасителю нашему, Ему же подобает всякая слава, честь и поклонение, со безначальным Его Отцом и Святым Духом, ныне и присно и во веки веков. Аминь.

ТРОПАРЬ, ГЛАС 2-Й:

Всех скорбящих радосте и обидимых заступнице, и алчущих питательнице, странных утешение, обуреваемых пристанище, больных посещение, немощных покрове и заступнице, жезле старости, Мати Бога Вышняго Ты еси, Пречистая: потщися , молимся, спастися рабом Твоим.

КОНДАК, ГЛАС 6-Й:

Не имамы иныя помощи, не имамы иные надежды, разве Тебе, Владычице. Ты нам помози, на Тебе надеемся и тобою хвалимся, Твои бо есмы рабы, да не постыдимся.

ВЕЛИЧАНИЕ:

Величаем Тя, Пресвятая Дево, богоизбранная Отроковице, и чтим образ Твой святый, имже точиши исцеления всем с верою притекающим.

ПРАЗДНОВАНИЕ В ЧЕСТЬ ИКОНЫ ПРЕСВЯТОЙ БОГОРОДИЦЫ

«ВСЕХ СКОРБЯЩИХ РАДОСТЬ» СОВЕРШАЕТСЯ 6 НОЯБРЯ.